GUVERNUL ROMÂNIEI

****

**HOTĂRÂRE**

**privind modificarea și completarea inventarului bunurilor din domeniul public al statului, administrate de Ministerul Transporturilor, concesionate Companiei Naționale de Căi Ferate ”CFR”- S.A, prevăzute în anexa nr. 16 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului**

În temeiul art. 108 din Constituţia României, republicată, al art. 288 din Ordonanța de urgență a Guvernului nr. 57/2019 privind Codul administrativ și având în vedere prevederile art. 2 alin. (1) şi alin.(5) din Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare, precum și ale art. 7 alin. (1) din Legea contabilității nr. 82/1991, republicată, cu modificările și completările ulterioare,

**Guvernul României** adoptă prezenta hotărâre,

**Art. 1** Se aprobă radierea din inventarul centralizat al bunurilor din domeniul public al statului a numerelor MFP 147813, 147824 și 147825, ca urmare a înregistrării eronate a acestora în inventarul centralizat, conform anexei nr. 1, care face parte integrantă din prezenta hotărâre.

**Art. 2** Se aprobă modificarea și completarea , după caz, a datelor de identificare a unor bunuri imobile aparținând domeniului public al statului, aflate în administrarea Ministerului Transporturilor și în concesiunea Companiei Naţionale de Căi Ferate ”CFR”- S.A, având datele de identificare prevăzute în anexa nr. 2, ca urmare a efectuării lucrărilor tehnice de cadastru sau a revizuirii măsuratorilor iniţiale, în condițiile legii.

**Art. 3** Se aprobă modificarea și completarea datelor de identificare și a valorii de inventar a unor bunuri din domeniul public al statului, aflate în administrarea Ministerului Transporturilor și în concesiunea Companiei Naţionale de Căi Ferate ”CFR”- S.A, ca urmare a inventarierii anuale efectuate în anul 2018, conform anexei nr. 3, care face parte integrantă din prezenta hotărâre.

**Art. 4** (1)  Ministerul Transporturilor îşi va actualiza în mod corespunzător datele în evidenţa cantitativ-valorică și împreună cu Ministerul Finanțelor Publice, va opera modificările corespunzătoare în inventarul centralizat al bunurilor din domeniul public al statului, aprobat prin Hotărârea Guvernului nr. 1705 / 2006, publicată în Monitorul Oficial al României, Partea I, nr. 1020 şi 1020 bis din 21 decembrie 2006, cu modificările și completările ulterioare;

          (2) Contractul de concesiune încheiat între Ministerul Transporturilor, în calitate de autoritate concedentă competentă şi Compania Naţională de Căi Ferate ”CFR”- S.A., în calitate de concesionar, având ca obiect bunurile aflate în domeniul public al statului, care fac parte din inventarul centralizat supus actualizării, modificării și completării potrivit prezentei hotărâri, va fi modificat/actualizat în mod corespunzător, conform prevederilor legale în vigoare.

**PRIM-MINISTRU**

**VASILICA-VIORICA DĂNCILĂ**